ՆԱՐԵԿ ԱՐՔԵՊԻՍԿՈՊՈՍԻ ԽՕՍՔԸ «ՀԱՅԱՍՏԱՆ» ՀԱՄԱՀԱՅԿԱԿԱՆ ՀԻՄՆԱԴՐԱՄԻ ՌԱՏԻՕԹՕՆԻՆ

Սիրելի՛ լիբանանահայեր,
«Հայաստան» Համահայկական Հիմնադրամի 2018-ի դրամահաւաքը անգամ մը եւս մեր ուշադրութիւնը կը կեդրոնացնէ Հայաստանի եւ Արցախի զարգացման կենսական բնագաւառին վրայ։
Մօտաւոր անցեալին կար ժամանակ, երբ Հայաստանն ու հիմ-նադրամ կամ հիմնադրամներ հասկացողութիւնը զանազան բնորոշում-ներ եւ սահմանափակումներ ունէին։ Պատիւ մեր ժողովուրդին, որ կարմիր, սեւ եւ կանաչ թելերով հիւսուած 1988-ի արցախեան շարժումով, 7 Դեկտեմբեր 1988-ի առաւօտեան ժամը 11.41-ին Հայաստանի հիւսիսային շրջանը պատուհասած երկրաշարժով եւ 1991-ի Լեռնային Ղարաբաղի ու Հայաստանի Հանրապետութեան անկախութեան հռչակումով Հայաս-տանն ու հիմնադրամը շօշափելիօրէն համահայկական իրականութեան վերածեց։ Այս բոլորին մէջ լիբանանահայութիւնը բերաւ իր գործօն մասնակցութիւնը, եւ այսօր եւս ընդառաջելով «Հայաստան» Համահայ-կական Հիմնադրամի Լիբանանի Գործադիր Մարմինի հրաւէրին յաւելեալ ճիգերով կը համախմբուի հայրենակերտումի նուիրական աշխատանքին շուրջ, երբ նոյնիսկ Լիբանանն ու լիբանանահայութիւնը տնտեսական դժուարին պայմաններու մէջ կը գտնուին։ 
	Քաջ գիտենք, որ մեր հայրենիքը կը շինուի հայուն միտքով եւ բազուկով ու կը պահպանուի հայուն ուժով եւ արիւնով։ 1915-ի Ցեղաս-պանութեան լախտի հարուածով թուրքը ո՛չ միայն մէկուկէս միլիոն հայ սպանեց, այլ նաեւ մեզ աշխարհով մէկ տարտղնեց։ Այսօր աշխար-հասփիւռ հայութիւնը, որպէս մէ՛կ հայրենիքի պատկանող հաւաքական մէ՛կ անձնաւորութիւն, իր հայրենանուէր պատկանելիութիւնը գործնա-կանօրէն կ՚արտայայտէ, երբ որպէս բռունցք իր բոլոր թշնամիներուն դէմ կը ցցուի ի պաշտպանութիւն իր հողին եւ ինքորոշման, եւ որպէս ձեռք իր ձեռքը կը դնէ իր հայրենաբնակ եղբօր ու քրոջ ձեռքին մէջ` ի շինութիւն իր պատմական հայրենիքին անքակտելի մասնիկը հանդիսացող այսօրուան Հայաստանին եւ Արցախին։ 


Սիրելինե՛ր, 
Այսօրուան այս ռատիօթօնը հայրենիքէն եկող եզակի հրաւէր մըն է մեր որդիական նիւթա-բարոյական զօրակցութիւնը արտայայտելու մեր բոլորին ծնողքին` հայրենիքին հանդէպ։ Նաեւ, այսօրուան այս ռատիօ-թօնը հայէ-հայ գացող մարտահրաւէր մըն է անձնազոհութեամբ «Բեր-քառատ Արցախ» ծրագիրը սեփականացնելու, եւ մանաւանդ լիբանա-նահայութեան պարագային, անոր կցելու «Փոխենք ներկան` կերտելու ապագան» կարգախօսը` Գիւմրիի շրջանին մէջ ապրող մեր հայրենա-կիցները նորակառոյց բնակարաններով օժտելու համար։ 
Չմոռնանք, որ տակաւին մինչեւ յիսուն տարի առաջ մենք եւս խեղճ պայմաններու եւ թիթեղաշէն խրճիթներու մէջ կ՚ապրէինք եւ հայ ու ոչ-հայ բարեսէր մարդոց ու կազմակերպութիւններու օժանդակութեամբ եւ մեր ճակտի քրտինքով քարաշէն եկեղեցի, դպրոց, ակումբ ու տուն կառու-ցեցինք։ 
Շատ քաղցր է տուն կառուցելը եւ աւելի քաղցր է տունը շէն պահելը։ Հայաստանն ու Արցախը մեր բոլորին տունն է եւ մենք, որպէս լիբա-նանահայութիւն, եկէ՛ք հայավայել յանձնառութեամբ քար մը եւս աւել-ցընենք հայրենիքի յարաճուն շինութեան վրայ` մեր երազած հայրենիքը ունենալու հեռանկարով։ 
Մեր հայրական կոչն է ո՛չ թէ օժանդակութեան լումայով, այլ զօրակ-ցութեան եւ տալու մէջ իրար գերազանցելու սկզբունքով մասնակցիլ այսօրուան դրամահաւաքին, ականջալուր Յիսուսի այն խօսքին, թէ «որուն որ շատ տրուած է` շատ պիտի պահանջուի, իսկ որուն որ աւելի շատ տրուած է` շատ աւելի պիտի պահանջուի» (Ղկ 12.48)։
Օրհնեալ ըլլաք եւ Աստուած անսասան պահէ մեր բոլորին սիրելի եւ բոլորիս համահայկական ջանքերով կերտուող եւ զարգացող մեր հայ-րենիքը։

